Узданем...
Ја срца немам, њега су
Стопиле те очи две.
Ја срца немам, њега су
Згореле те очи две!

Уместо срца грудва је
Пепела живот мој,
А вихар душо лагани,
Вихар је уздах твој.

Узданеш, а уздах лагани
Ту грудву срца разнесе,
Уздах га тији лагани
На груди твоје донесе.

Узданеш, та само узданеш,
Тај уздах срце развеје,
Па на те груди вилине
Тај уздах срце посеје! 

1861.

Извор 
1865. Песме Владимира Васића. Издане на свет након смрти његове. Земун: Штампарија И.К.Сопронова. стр. 31.

Владимир Васић